PSH ออกหุ้นกู้ 3 พันลบ.อายุ 3 ปี ชูดอกเบี้ย 1.73% ขายสถาบัน 25 พ.ค.นี้
PSH ออกหุ้นกู้ 3 พันลบ.อายุ 3 ปี ชูดอกเบี้ย 1.73% ขายสถาบัน 25 พ.ค.นี้
21 พ.ค. 2564

บริษัท พฤกษา โฮลดิ้ง จำกัด (มหาชน) หรือ PSH ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้มีผู้ค้ำประกันของบริษัท ครั้งที่ 1/2564 มูลค่าไม่เกิน 3,000 ล้านบาท อายุ 3 ปี ครบกำหนดไถ่ถอนปี 2567 มีอัตราดอกเบี้ยคงที่ 1.73% ต่อปี ชำระดอกเบี้ยทุกๆ 6 เดือนตลอดอายุหุ้นกู้ โดยเสนอขายให้แก่ผู้ลงทุนสถาบันในวันที่ 25 พ.ค.64 ผ่านธนาคารกสิกรไทยและธนาคารยูโอบี
ทั้งนี้ บมจ.พฤกษา เรียลเอสเตท (PS) เป็นผู้ค้ำประกันหุ้นกู้ดังกล่าว โดยค้ำประกันการชำระเงินต้น ดอกเบี้ย ค่าฤชาธรรมเนียม อากร ตลอดจนเงินจำนวนอื่นใดที่ผู้ค้ำประกันจะต้องรับผิดชอบภายใต้หนังสือค้ำประกันเป็นจำนวนเงินรวมไม่เกิน 3,328,623,205.48 บาท
โดยบริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ “A” แนวโน้มอันดับเครดิต “คงที่” เมื่อวันที่ 6 พ.ค.64 ทั้งนี้บริษัทจะนำเงินที่ได้จากการเสนอขายหุ้นกู้ครั้งนี้ไปใช้ชำระคืนหุ้นกู้ทั้งจำนวนที่จะครบกำหนดในวันที่ 31 พ.ค. 64